EELNÕU

30.01.2026

**Autoveoseaduse muutmise seaduse eelnõu**

Autoveoseaduses tehakse järgmised muudatused:

**1)** paragrahvi 1 lõiget 1 täiendatakse pärast tekstiosa „veoseveo korraldaja ja veose saatja kohustused,“ tekstiosaga „nõuded elektroonilisele kaubaveoteabele ja sellega seotud andmevahetusele, sealhulgas raudtee- ja lennutranspordis,“;

**2)** seadust täiendatakse 111. peatükiga järgmises sõnastuses:

**„111. peatükk**

**Nõuded elektroonilisele kaubaveoteabele ja sellega seotud andmevahetusele**

**§ 482. Nõuded elektroonilisele kaubaveoteabele**

Käesolevas seaduses või auto-, raudtee- või lennutranspordi kaubavedu reguleerivas muus seaduses, Euroopa Liidu õigusaktis või ratifitseeritud rahvusvahelises lepingus sätestatud kaubaveoteabe vormi- ja esitamisnõue loetakse täidetuks, kui teave on pädevale asutusele elektrooniliselt kättesaadavaks tehtud Euroopa Parlamendi ja nõukogu määruse (EL) 2020/1056 ning selle rakendusmääruste ja delegeeritud määrustega kooskõlas oleva sertifitseeritud keskkonna vahendusel (edaspidi *eFTI platvorm*).

**§ 483. Elektroonilise kaubaveoteabe infosüsteem ja selles andmete töötlemine**

(1) eFTI platvormidel kättesaadavaks tehtud andmetele tagatakse pädevate asutuste ja muude asutuste juurdepääs elektroonilise kaubaveoteabe infosüsteemi (edaspidi *eFTI värav*) kaudu.

(2) eFTI väravas töödeldakse kaubaveoga seotud teavet kooskõlas Euroopa Parlamendi ja nõukogu määruse (EL) nr 2020/1056, selle rakendusmääruste ja delegeeritud määrustega.

(3) Pädevad asutused Euroopa Parlamendi ja nõukogu määruse (EL) nr 2020/1056 artikli 3 punkti 3 tähenduses on Transpordiamet, Keskkonnaamet, Maksu- ja Tolliamet ja Politsei- ja Piirivalveamet.

(4) eFTI värava kaasvastutavad töötlejad on käesoleva paragrahvi lõikes 3 nimetatud asutused ja Kliimaministeerium.

(5) Lisaks käesoleva paragrahvi lõikes 3 nimetatud asutustele võib anda eFTI värava kaudu juurdepääsu eFTI platvormidel kättesaadavaks tehtud kaubaveoteabele ka muudele asutustele, nende seadusest tulenevate ülesannete täitmiseks vajalikus ulatuses.

(6) eFTI värava haldamise korra, nõuded eFTI platvormidele, eFTI platvormide ja eFTI värava andmevahetuse üksikasjalikud nõuded ning ettevõtjate poolt elektroonilise kaubaveoteabe kättesaadavaks tegemise tingimused kehtestab valdkonna eest vastutav minister määrusega, milles sätestatakse, lähtudes asjakohasel juhul Euroopa Parlamendi ja nõukogu määrusest (EL) nr 2020/1056:

1) eFTI värava volitatud töötleja;

2) eFTI värava kaasvastutavate töötlejate ja volitatud töötleja ülesanded;

3) vajadusel eFTI väravas töödeldavate andmete täpsustatud loetelu ja nende säilitamise tähtajad;

4) eFTI värava kaudu eFTI platvormidele juurdepääsu omavate asutuste loetelu;

5) muud eFTI värava haldamise korralduslikud nõuded;

6) eFTI platvormide tehnilised ja talituslikud nõuded;

7) eFTI platvormide ja asjaomaste ettevõtjate vahelise andmevahetuse tingimused;

8) andmevahetuse tingimused eFTI platvormide ja pädevate asutuste vahel, sealhulgas juurdepääsu tingimused ettevõtjate poolt kättesaadavaks tehtud teabele ja selle töötlemisele;

9)eFTI platvormide vastavushindamisasutusele esitatavad nõuded ning vajadusel vastavushindamise korralduslikud nõuded.“.

Lauri Hussar

Riigikogu esimees

Tallinn, …. ……. 2026

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatab Vabariigi Valitsus

Tallinn, …. ……. 2026